## L’Hemisfèric estrena el planetari en format ‘fulldome’ ‘Postales de otros mundos’

*** El pròxim 25 de març s’incorpora a la cartellera esta projecció que descobrix la diversitat de paisatges planetaris i les sondes que els han estudiat**

L’Hemisfèric estrena, el pròxim 25 de març, el planetari *Postales de otros mundos*, una projecció en format *fulldome* que mostra el sistema solar per mitjà de fotografies realitzades per diverses sondes d’exploració espacial. El públic podrà vore imatges hiperrealistes de paisatges de planetes i satèl·lits com els volcans gegants de Mart, els deserts gelats de les llunes Encèlad i Europa, els llacs de metà de Tità, els guèisers de fang en Tritó, la serralada equatorial de Jàpet o els volcans de sofre de Io.

*Postales de otros mundos* és un fascinant viatge pel sistema solar més desconegut. Gràcies a diversos documents i fotografies de la NASA i l’Agència Espacial Europea (ESA), s’han recreat amb fidelitat estos paisatges, la qual cosa permet a l’espectador conéixer com són els diferents cossos celestes pròxims a la Terra i l’enorme diversitat d’escenaris.

La primera vista detallada de com era la superfície d’un planeta va arribar en 1965, quan la nau espacial Mariner 4 de la NASA va transmetre una vintena d’imatges de Mart que mostraven una superfície desolada, quallada de cràters. Es va creure llavors que eixe planeta seria similar a la Lluna, però sondes posteriors demostrarien l’error d’aquella primera impressió, un poc simplista.

Hui, i després de poc més de mig segle d’exploració espacial, s’ha pogut fotografiar la totalitat dels planetes del sistema solar i una gran part dels seus satèl·lits. A part del seu valor científic, eixes imatges mostren paisatges mai abans imaginats. En 2015, la sonda New Horizons, una missió no tripulada llançada en 2006, enviava vistes sorprenents en alta resolució de l’últim reducte encara desconegut detalladament, el planeta nan Plutó, i d’un dels seus satèl·lits, Caront, igualment fascinants. Amb eixa missió es continuava amb l’exploració del nostre sistema planetari.

Fecha: 14/03/2025